A4-0193/98

Ψήφισμα σχετικά με τη σύσταση της Επιτροπής που αφορά τους γενικούς προσανατολισμούς των οικονομικών πολιτικών των κρατών μελών και της Κοινότητας (συντάχθηκε σύμφωνα με το άρθρο 103 παρ. 2 της Συνθήκης ίδρυσης της Ευρωπαϊκής Κοινότητας (COM(98)0279 - C4-0291/98 )

Το Ευρωπαϊκό Κοινοβούλιο,

- έχοντας υπόψη τη σύσταση της Επιτροπής (COM(98)0279 - C4-0291/98 )

- έχοντας υπόψη το ψήφισμα του Ευρωπαϊκού Συμβουλίου σχετικά με το Σύμφωνο Ανάπτυξης και Σταθερότητας που εγκρίθηκε στο Άμστερνταμ στις 17 Ιουνίου 1997 ((ΕΕ C 236 της 2.8.1997, σελ. 1))

- έχοντας υπόψη το ψήφισμα του Ευρωπαϊκού Συμβουλίου σχετικά με την ανάπτυξη για την απασχόληση που εγκρίθηκε στο Άμστερνταμ στις 16 Ιουνίου 1997 ((ΕΕ C 236 της 2.8.1997, σελ. 3)),

- έχοντας υπόψη το ψήφισμα του Ευρωπαϊκού Συμβουλίου στις 12 και 13 Δεκεμβρίου 1997 σχετικά με το συντονισμό των οικονομικών πολιτικών κατά το τρίτο στάδιο της ΟΝΕ και με τα άρθρα 109 και 109Β της Συνθήκης ΕΚ,

- έχοντας υπόψη το ψήφισμά του της 30ής Απριλίου 1998 ((ΣΠ της ημερομηνίας αυτής, Μέρος ΙΙ, σημείο 21)) σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών με θέμα: «Ανάπτυξη και απασχόληση μέσα στο πλαίσιο σταθερότητας της ΟΝΕ - σκέψεις οικονομικής πολιτικής ενόψει των επικείμενων γενικών προσανατολισμών 1998" (Ετήσια Οικονομική Έκθεση),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0193/98),

Α. λαμβάνοντας υπόψη ότι η σύσταση της Επιτροπής εκθέτει σαφώς τις κύριες πολιτικές προτεραιότητας της υψηλής απασχόλησης και της επιτυχημένης ΟΝΕ,

Β. λαμβάνοντας υπόψη ότι η σύσταση της Επιτροπής επιβεβαιώνει ότι η σταθερότητα των τιμών αποτελεί κεφαλαιώδη απαίτηση για την επίτευξη βιώσιμης μεσοπρόθεσμης ανάπτυξης και επισύρει την προσοχή στο γεγονός ότι η Κοινότητα έχει αυτήν τη στιγμή επιτύχει σταθερότητα τιμών κατά βιώσιμο τρόπο,

Γ. λαμβάνοντας υπόψη ότι η σύσταση της Επιτροπής επαναλαμβάνει την προσανατολισμένη στην ανάπτυξη και τη σταθερότητα στρατηγική την οποία συνιστούσε στους προηγούμενους προσανατολισμούς της ως το κατάλληλο μακροοικονομικό μείγμα πολιτικής,

Δ. λαμβάνοντας υπόψη ότι η σύσταση της Επιτροπής ζητεί επιμόνως από τα κράτη μέλη που συμμετέχουν στο ενιαίο νόμισμα να επιτύχουν ισορροπημένη μακροοικονομική πολιτική και να λάβουν υπόψη τους την ανάγκη για σύγκλιση σε ενιαίο επιτόκιο και, σε μικρότερο βαθμό, σύγκλισης των συναλλαγματικών ισοτιμιών προς τις προκαθορισμένες διμερείς συναλλαγματικές ισοτιμίες κατά την περίοδο έως την 1η Ιανουαρίου 1999,

Ε. λαμβάνοντας υπόψη ότι η σύσταση της Επιτροπής εκθέτει γενικούς προσανατολισμούς που πρέπει να ακολουθηθούν σε κοινοτικό επίπεδο και σε επίπεδο επί μέρους χωρών όσον αφορά τη διατήρηση υγειών και αποτελεσματικών δημόσιων οικονομικών,

ΣΤ. λαμβάνοντας υπόψη ότι η σύσταση της Επιτροπής ζητεί επιμόνως από τα κράτη μέλη που δεν συμμετέχουν στο ενιαίο νόμισμα να αντιμετωπίζουν τις συναλλαγματικές ισοτιμίες τους ως θέμα κοινού συμφέροντος,

Ζ. λαμβάνοντας υπόψη ότι η σύσταση της Επιτροπής εκθέτει γενικούς κανόνες για τις μισθολογικές εξελίξεις τόσο στα κράτη μέλη που συμμετέχουν στο ενιαίο νόμισμα ως και σε εκείνα που δεν συμμετέχουν, προκειμένου να επιτευχθεί ένα φιλικό προς την απασχόληση μείγμα πολιτικής και ενθαρρύνει τον τακτικό διάλογο μεταξύ των κοινωνικών εταίρων και των αρχών που είναι υπεύθυνες για τις δημοσιονομικές και νομισματικές πολιτικές,

Η. λαμβάνοντας υπόψη ότι η Επιτροπή αναφέρει ότι οι διαρθρωτικές πολιτικές έχουν να διαδραματίσουν ρόλο όσον αφορά την προώθηση της οικονομικής ανάπτυξης, την αποκατάσταση της ανταγωνιστικότητας και την αύξηση των επιπέδων απασχόλησης, και ότι η ΟΝΕ αναμένεται να δράσει ως καταλύτης των διαρθρωτικών μεταρρυθμίσεων,

Θ. εκτιμώντας ότι προκειμένου να διασφαλιστούν και να προωθηθούν η ανταγωνιστικότητα, η απασχόληση και το βιωτικό επίπεδο της Ευρωπαϊκής Κοινότητας μέσα σε ένα κόσμο ελεύθερου εμπορίου και διαρκών αλλαγών, απαραίτητο είναι τα κράτη μέλη και η Κοινότητα συνολικά να εντείνουν τις προσπάθειές τους έτσι ώστε να βελτιώσουν την αποδοτικότητα των αγορών προϊόντων, υπηρεσιών και κεφαλαίου,

Ι. λαμβάνοντας υπόψη η σύσταση της Επιτροπής εκφράζει την άποψη ότι η επίλυση του προβλήματος ανεργίας και μη απασχόλησης στην Κοινότητα απαιτεί ταυτόχρονο και εκτεταμένο εκσυγχρονισμό των αγορών εργασίας της Κοινότητας,

Υψηλή απασχόληση και επιτυχημένη ΟΝΕ

1. χαιρετίζει το γεγονός ότι η Επιτροπή υπογραμμίζει την προτεραιότητα που πρέπει να δοθεί σε υψηλό επίπεδο και ποσοστό αύξησης της απασχόλησης, αφενός, και σε επιτυχημένη υλοποίηση της ΟΝΕ αφετέρου, με ένα μείγμα πολιτικής που θα είναι ευνοϊκό για την οικονομική ανάπτυξη και την απασχόληση, συμπεριλαμβανομένης μιας νομισματικής πολιτικής που θα ευνοεί την οδηγούμενη από επενδύσεις ανάπτυξη;

2. καλεί την Επιτροπή και το Συμβούλιο να προβούν στην καθιέρωση μιας πραγματικής σύγκρισης μεταξύ των διαδικασιών που οδηγούν στην έγκριση των οικονομικών πολιτικών για την απασχόληση και τον τομέα της μακροοικονομίας, με σκοπό να εξασφαλίσουν έναν ισχυρό συντονισμό μεταξύ των μακροοικονομικών και των διαρθρωτικών μέτρων, και να μετατρέψουν την αναμενόμενη αειφόρο ανάπτυξη σε σημαντική δημιουργία θέσεων απασχόλησης; καλεί ιδιαίτερα τις αρμόδιες υπηρεσίες στην Επιτροπή και το Συμβούλιο να βελτιώσουν τη συνεργασία τους στην προπαρασκευαστική εργασία καθώς και στη διαδικασία λήψεως αποφάσεων;

3. συμφωνεί ότι το χαμηλό επίπεδο απασχόλησης στην ΕΕ (περίπου 60% του πληθυσμού εργάσιμης ηλικίας) αποτελεί πηγή μεγάλου κοινωνικού, οικονομικού και δημοσιονομικού κόστους; ότι, επιπλέον, αντιπροσωπεύει σπαταλημένο δυναμικό ανάπτυξης επιπλέον της ανάπτυξης που προέρχεται από την παραγωγικότητα της εργασίας;

4. επαναλαμβάνει την άποψη ότι απαιτούνται συνοδευτικές διαρθρωτικές πολιτικές και μεταρρυθμίσεις έτσι ώστε να βοηθηθούν και σωρευτικά να διευρυνθούν οι παραπάνω επενδύσεις προκειμένου να ενισχυθεί εκ νέου η ανταγωνιστικότητα και η ανάπτυξη να γίνει περισσότερο φιλική προς το περιβάλλον;

Σταθερότητα τιμών

5. συμφωνεί ότι ο τρέχων συντελεστής πληθωρισμού (κάτω του 2%) αντιπροσωπεύει σταθερότητα τιμών και επιπλέον τονίζει ότι εφόσον διατηρηθεί η σταθερότητα τιμών μέσω κατάλληλων οικονομικών πολιτικών στα κράτη μέλη που συμμετέχουν στο ενιαίο νόμισμα, μπορούν να δημιουργηθούν στη ζώνη του ευρώ οι νομισματικές συνθήκες για την επίτευξη υψηλού ποσοστού ανάπτυξης οδηγουμένης από επενδύσεις;

6. συμφωνεί ότι είναι εξίσου σημαντικό για εκείνα τα κράτη μέλη που δεν συμμετέχουν στο ενιαίο νόμισμα να εδραιώσουν τις προσπάθειές τους για επίτευξη επιπέδων πληθωρισμού συγκρίσιμων με εκείνο της ζώνης του Ευρώ και, σύμφωνα με τις σχετικές διατάξεις της Συνθήκης για την Ευρωπαϊκή Ένωση, να εξασφαλίσουν ότι είναι σε θέση να διατηρήσουν σταθερές συναλλαγματικές ισοτιμίες έναντι του ευρώ;

Μακροοικονομικό μείγμα πολιτικής προσανατολισμένο στην ανάπτυξη και τη σταθερότητα

7. υποστηρίζει ένθερμα τις απόψεις της Επιτροπής σύμφωνα με τις οποίες όσο περισσότερο οι προσπάθειες της νομισματικής πολιτικής για επίτευξη σταθερότητας διευκολύνονται με τα κατάλληλα δημοσιονομικά μέτρα και τις μισθολογικές εξελίξεις, τόσο περισσότερο οι νομισματικές συνθήκες, συμπεριλαμβανομένων των συναλλαγματικών ισοτιμιών και των μακροπρόθεσμων επιτοκίων θα είναι ευνοϊκές στην ανάπτυξη και την απασχόληση;

8. υποστηρίζει περαιτέρω ιδιαίτερα την άποψη της Επιτροπής, που εκφράσθηκε πρόσφατα από την προσωρινή επιτροπή του Διοικητικού Συμβουλίου του ΔΝΤ, ότι είναι ιδιαίτερα σημαντικό η οικονομική ανάπτυξη στην Ευρώπη ολοένα και περισσότερο να βασίζεται στην εσωτερική ζήτηση;

9. ζητεί να υπάρξει σαφέστερος συντονισμός των εθνικών δημοσιονομικών πολιτικών στο πλαίσιο των Γενικών Οικονομικών Προσανατολισμών, λαμβάνοντας υπόψη επίσης τα άρθρα 104 έως 104 Γ της Συνθήκης ΕΚ, διατάξεις του Συμφώνου για τη Σταθερότητα και την Ανάπτυξη οι οποίες αυτήν τη στιγμή υλοποιούνται μετά τη δήλωση του Συμβουλίου ECOFIN της 1ης Μαΐου 1998, καθώς και την ανάγκη επίτευξης των κατάλληλων επιπέδων ιδιωτικών και δημόσιων επενδύσεων;

10. επισύρει την προσοχή στην απόλυτη ανάγκη των κρατών μελών που δεν συμμετέχουν στο ενιαίο νόμισμα να συντονίζουν στενά τις μακροοικονομικές πολιτικές με εκείνες των κρατών μελών της ζώνης του ευρώ, έτσι ώστε να προστατευθεί η ακεραιότητα της ενιαίας αγοράς και η μελλοντική ανάπτυξή της;

11. συμφωνεί απόλυτα με την άποψη ότι, παρά το γεγονός ότι τα κράτη μέλη που δεν συμμετέχουν εξ αρχής στην ΟΝΕ διατηρούν την κυριαρχία επί των εθνικών νομισματικών πολιτικών τους, επιβάλλεται ωστόσο, σύμφωνα με τη Συνθήκη ΕΚ, να αντιμετωπίζουν τις συναλλαγματικές ισοτιμίες τους ως θέμα κοινού συμφέροντος και ότι, προς τούτο, θα πρέπει να συμφωνήσουν σε κάποιο διαρθρωτικό μηχανισμό που θα εξασφαλίζει την απαραίτητη σταθερότητα συναλλαγματικής ισοτιμίας με το ευρώ;

12. συμφωνεί ότι είναι απαραίτητο ο συντονισμός της νομισματικής πολιτικής μεταξύ των κρατών μελών που έχουν υιοθετήσει το ευρώ να ενταθεί κατά την περίοδο έως την 1η Ιανουαρίου 1999 έτσι ώστε να εξασφαλιστεί τόσο η σύγκλιση των επιτοκίων όσο και των συναλλαγματικών ισοτιμιών αγοράς, και ζητεί επίσης -προκειμένου να αποφευχθούν παρερμηνείες στην αγορά- όλα τα επίσημα κείμενα να επαναλαμβάνουν τις απόψεις της Επιτροπής, του Ευρωπαϊκού Νομισματικού Ιδρύματος και του Ευρωπαϊκού Κοινοβουλίου σε σχέση με την οικονομική ισχύ των 11 μελών του ευρώ;

13. χαιρετίζει την υποστήριξη του ECOFIN υπέρ του συντονισμού των οικονομικών πολιτικών μεταξύ των 11 χωρών ευρώ, μέσω του Συμβουλίου του ευρώ - Χ, με παράλληλο σεβασμό της πρωτοκαθεδρίας του ECOFIN όσον αφορά το συνολικό συντονισμό των οικονομικών πολιτικών;

14. υπογραμμίζει ότι για όλα τα κράτη μέλη είναι σημαντικό:

- να μετακινηθούν προς ισορροπημένους προϋπολογισμούς, επιτρέποντας έτσι στη φορολογική πολιτική να διατηρήσει περιθώριο ελιγμών έτσι ώστε να αντιμετωπίσει οποιουσδήποτε κλονισμούς ή κυκλικές διαταραχές, και καθησυχάζοντας τους οικονομικούς παράγοντες ότι η χρήση ελλειμμάτων σε περίοδο ύφεσης θα είναι προσωρινή, αποφεύγοντας έτσι αδικαιολόγητα υψηλά επιτόκια,

- να χρησιμοποιούν υγιείς δημοσιονομικές πολιτικές έτσι ώστε να διατηρηθούν σε χαμηλά επίπεδα τα μακροπρόθεσμα επιτόκια, δημιουργώντας έτσι εισροή ιδιωτικών επενδύσεων και αποφεύγοντας την απορρόφηση των ιδιωτικών αποταμιεύσεων,

- να διατηρούν πρωτογενή πλεονάσματα έτσι ώστε να εξασφαλιστεί, με την υποστήριξη της μεγαλύτερης οικονομικής ανάπτυξης, ταχεία μείωση των επιπέδων δημόσιου χρέους,

15. επισύρει ιδίως την προσοχή στην ανάγκη περαιτέρω ενθάρρυνσης του επιπέδου των δημοσίων και των ιδιωτικών επενδύσεων με διάφορα μέσα που έχουν στη διάθεσή τους οι δημόσιες αρχές σε συνεργασία με τον ιδιωτικό τομέα, μεταξύ των οποίων η ανάπτυξη εργαλείων αξιολόγησης των επενδύσεων, συμπράξεις δημόσιου και ιδιωτικού τομέα και προώθηση του θεσμού της χορήγησης επιχειρηματικού κεφαλαίου σε ολόκληρη την Ένωση;

16. επισημαίνει ότι τα πρόσφατα χρόνια η μείωση του ελλείμματος έχει επιτευχθεί σε πολλές περιπτώσεις με μειώσεις των «χαλαρών στόχων» των δημόσιων δαπανών, δηλαδή την έρευνα και ανάπτυξη, τις απαραίτητες δαπάνες για υποδομή ή τις πληρωμές κοινωνικής πρόνοιας. Ως εκ τούτου, η επανισορρόπηση των προϋπολογισμών ενδέχεται να σημαίνει ότι οι μειώσεις του ελλείμματος του προϋπολογισμού δεν είναι υποχρεωτικό να επιτυγχάνεται με περιστολή των δαπανών, εκτός από τις χώρες όπου οι δημόσιες δαπάνες δεν έχουν μειωθεί και όπου οι φόροι έχουν αυξηθεί;

17. κρίνει αναγκαίο να δρομολογήσει η Επιτροπή στα δεκαπέντε κράτη μέλη μια νέα ευρωπαϊκή πρωτοβουλία, η οποία θα καθιστά επίκαιρες τις προτάσεις της Λευκής Βίβλου που είχε παρουσιάσει ο κ. Jacques Delors, και θα αφορά ιδίως τη δρομολόγηση μεγάλων έργων ευρωπαϊκού ενδιαφέροντος,

18. τονίζει ότι το συνολικό επίπεδο, και μάλιστα η αξία της φορολογίας, αποτελεί ζήτημα δημοκρατικής απόφασης σε κάθε κράτος μέλος με τήρηση της αρχής της επικουρικότητας;

Μισθολογικές εξελίξεις

19. υπενθυμίζει τις διατάξεις της δήλωσης του Άμστερνταμ για την ανάπτυξη και απασχόληση, οι οποίες υπογραμμίζουν το ρόλο των κοινωνικών εταίρων στην επίτευξη μισθολογικών συμφωνιών που θα λαμβάνουν υπόψη την ανάγκη συμβιβασμού των μισθολογικών εξελίξεων με υψηλά επίπεδα και ποσοστά αύξησης της απασχόλησης, εξασφαλίζοντας ότι το ποσοστό κέρδους είναι επαρκές ώστε να διευκολύνει τις επενδύσεις, εφόσον έχουν επιτευχθεί οι άλλες απαραίτητες προϋποθέσεις;

20. ενθαρρύνει τους κοινωνικούς εταίρους να συμφωνήσουν σε μισθολογικές πολιτικές που θα λαμβάνουν υπόψη το στόχο της σταθερότητας τιμών, την ανάγκη αύξησης της επιστροφής των επενδύσεων και της αγοραστικής δύναμης, και των οποίων οι διαφοροποιήσεις θα αντανακλούν τα διαφορικά στο επίπεδο παραγωγικότητας σύμφωνα με τα προσόντα και τις δεξιότητες, τις περιφέρειες, και τους τομείς (ιδιαίτερα μεταξύ του τομέα των υπηρεσιών και της μεταποίησης);

21. υποστηρίζει ένθερμα την άποψη ότι προκειμένου να επιτευχθούν αυτοί οι στόχοι είναι απαραίτητο να οικοδομηθεί και διατηρηθεί ένας ισχυρός κοινωνικός διάλογος σε όλα τα κατάλληλα επίπεδα, αλλά ιδιαίτερα σε κοινοτικό και σε εθνικά επίπεδα; ένας τέτοιος διάλογος είναι απαραίτητη προϋπόθεση για να εξασφαλιστεί η επιτυχία του ενισχυμένου πλαισίου του συντονισμού της οικονομικής πολιτικής - μεταξύ των οποίων η νομισματική και δημοσιονομική πολιτική - στα επίπεδα του Συμβουλίου, της Επιτροπής, του Ευρωπαϊκού Κοινοβουλίου και της ΕΚΤ;

Διαρθρωτικές πολιτικές για την ανάπτυξη και την απασχόληση

22. συμφωνεί με την ανάγκη να δοθεί προτεραιότητα στην επίτευξη διαρθρωτικών μεταρρυθμίσεων σε τομείς όπως οι αγορές προϊόντων και εργασίας, τα συστήματα κοινωνικής προστασίας και φορολογίας; συμφωνεί ως προς τα οφέλη που θα προκύψουν από ένα πρόγραμμα αλληλοενισχυόμενων διαρθρωτικών μέτρων, με παράλληλη θετική επίδραση της δημιουργίας μιας ΟΝΕ που θα λειτουργεί σωστά - τόσο ως προς την αποτελεσματικότητα της αγοράς όσο και ως προς την κοινωνική συνοχή;

23. καλεί τα κράτη μέλη να καταρτίσουν επειγόντως τα εθνικά προγράμματα απασχόλησης και τα μέτρα που περιέχονται σε αυτά; αναμένει αυτή η εφαρμογή να σηματοδοτήσει μία πραγματικά νέα αρχή προς μία ευρωπαϊκή πολιτική στον τομέα της απασχόλησης, που θα χρησιμοποιεί καινοτόμες στρατηγικές και μέτρα, που θα βασίζονται μεταξύ άλλων στην αξιολόγηση των επιδόσεων και τη διάδοση των καλύτερων πρακτικών που θα προωθηθεί σε ευρωπαϊκό, εθνικό και τοπικό επίπεδο; καλεί τα κράτη μέλη ιδιαίτερα να καθορίσουν τις απαιτούμενες πιστώσεις του προϋπολογισμού για να ικανοποιήσουν τους στόχους που αναφέρονται στα προγράμματα;

24. εξαίρει το ρόλο των ενεργών μέτρων στην αγορά εργασίας που θα συνδυάζουν επαγγελματική εκπαίδευση, επανεκπαίδευση ή επιμόρφωση με εμπειρία στην εργασία ή μαθητεία, που θα μπορούν να χρηματοδοτηθούν εν μέρει μέσω της ενεργοποίησης των επιδομάτων ανεργίας και την ανάπτυξη τοπικών εταιρικών σχέσεων;

25. καλεί τα κράτη μέλη να θέσουν σε ίση βάση τους τέσσερεις πυλώνες των γενικών προσανατολισμών για την απασχόληση, και να συντονίσουν τους στόχους που απαιτείται για να εκπληρωθούν αυτοί; καλεί τις δύο πλευρές της βιομηχανίας να βελτιώσουν τον κοινωνικό διάλογο και να εξεύρουν κοινό έδαφος σε θέματα που αφορούν ιδιαίτερα τον πυλώνα της «προσαρμοστικότητας», όπως μεταρρυθμίσεις της αγοράς εργασίας καθώς και της διαχείρισης;

26. συμφωνεί με την έμφαση που δίνει η δήλωση του Συμβουλίου ECOFIN της 1ης Μαΐου 1998 στην αύξηση της παραγωγικότητας και στις επενδύσεις στην εκπαίδευση, έρευνα και ανάπτυξη;

Αγορές προϊόντων, υπηρεσιών και κεφαλαίου

27. υποστηρίζει την ανάγκη μεταρρυθμίσεων για τη βελτίωση της λειτουργίας της ενιαίας αγοράς, προκειμένου να δημιουργηθεί μια αυθεντική ευρωπαϊκή εγχώρια αγορά, τονίζει δε ότι οι μεταρρυθμίσεις αυτές πρέπει να έχουν ως στόχο ειδικότερα τη μη υλοποίηση των οδηγιών της ενιαίας αγοράς από την πλειονότητα των κρατών μελών;

28. ζητεί να δοθεί ευρεία δημοσιότητα στο πρόγραμμα δράσης ενιαίας αγοράς και τον εξάμηνο βαθμολογικό πίνακα ενιαίας αγοράς;

29. συμφωνεί ότι για δύο τομείς, στις δημόσιες προμήθειες και στην αμοιβαία αναγνώριση, είναι επείγουσα η ανάγκη να σημειωθεί οπωσδήποτε ταχύτερη πρόοδος;

30. τονίζει ότι, σε συνέχεια των συμπερασμάτων του Συμβουλίου του Λουξεμβούργου, ο συντονισμός της πολιτικής θα πρέπει να επιτύχει τη χρυσή τομή μεταξύ της φορολογικής κυριαρχίας των κρατών μελών και της σαφούς ανάγκης για πρόοδο των συντονισμών των φορολογικών συστημάτων και συντελεστών έτσι ώστε να εξασφαλιστεί η άρση όλων των στρεβλώσεων του ανταγωνισμού;

31. τονίζει ότι είναι σημαντικό, σε σχέση με την υποστήριξη της ενιαίας αγοράς, αλλά και σε σχέση με τις προκλήσεις της παγκοσμιοποίησης, να προσφερθούν επαρκείς δημόσιες/ιδιωτικές επενδύσεις στα διευρωπαϊκά δίκτυα και στα εθνικά έργα υποδομής και να παρασχεθεί αυξημένη χρηματοδότηση για δραστηριότητες έρευνας και ανάπτυξης;

32. υποστηρίζει την αποκέντρωση του ελέγχου εφαρμογής της νομοθεσίας αντιτράστ στην Κοινότητα, υπό τον όρο ότι οι εθνικές αρχές ανταγωνισμού έχουν εναρμονίσει τη νομοθεσία τους και τις πρακτικές επιβολής της έτσι ώστε να εξασφαλίζεται η αποτελεσματική και δίκαιη εφαρμογή της νομοθεσίας αντιτράστ σε οποιοδήποτε σημείο της Κοινότητας; ζητεί να συμπληρωθούν οι κοινοτικές πολιτικές στους τομείς της νομοθεσίας αντιτράστ και του ανταγωνισμού με τη συνεισφορά στην ανάπτυξη παρόμοιων πολιτικών σε διεθνές επίπεδο;

33. υποστηρίζει την έκκληση προς τα κράτη μέλη να ασκήσουν αυστηρή αυτοπειθαρχία κατά τη χορήγηση κρατικών ενισχύσεων, αναγνωρίζοντας παράλληλα την ανάγκη να υποστηριχθούν οι προσπάθειες αναδιάρθρωσης και να παρασχεθούν κίνητρα για αποτελεσματικότερες επενδύσεις, ιδιαίτερα σε φιλικές προς το περιβάλλον τεχνολογίες;

34. υποστηρίζει τα προγράμματα σε κοινοτικό, εθνικό και περιφερειακό επίπεδο τα οποία αποσκοπούν στην προαγωγή της ανάπτυξης των μικρών και μεσαίων επιχειρήσεων, ιδιαίτερα μέσω της προώθησης επιχειρηματικού πνεύματος, συμπεριλαμβανομένης της μείωσης των κανονιστικών βαρών και της στήριξης προγραμμάτων στον τομέα του σπερματικού κεφαλαίου, του κεφαλαίου εκκίνησης και του κεφαλαίου κινδύνου;

35. χαιρετίζει την πρόθεση των χρηματοπιστωτικών οργανισμών, επιχειρήσεων και κυβερνήσεων των κρατών μελών να χρησιμοποιήσουν ταχέως και ενεργητικά το νέο ευρώ στις διατραπεζικές αγορές, στη συναλλαγματική αγορά και στην αγορά κεφαλαίου, και παροτρύνει τις εθνικές αρχές να λάβουν όλα τα απαραίτητα μέτρα ώστε να άρουν τα νομικά και χρηματοπιστωτικά εμπόδια στην ολοκλήρωση της αγοράς;

Αγορές εργασίας και επένδυση στη γνώση

36. τονίζει ότι πρέπει να δοθεί απόλυτη έμφαση στη διάσταση απασχόλησης της Ένωσης, όπως αυτή εκτίθεται στη Συνθήκη του Άμστερνταμ, ως ουσιαστικού εταίρου της οικονομικής και νομισματικής Ένωσης της Συνθήκης για την Ευρωπαϊκή Ένωση;

37. υπογραμμίζει ότι πρέπει να δοθεί ίση έμφαση στον καθένα από τους 4 πυλώνες των προσανατολισμών απασχόλησης του Λουξεμβούργου (βελτίωση της απασχολησιμότητας, ανάπτυξη επιχειρηματικού πνεύματος, ενθάρρυνσης της προσαρμοστικότητας των υπηρεσιών και προώθηση των ίσων ευκαιριών);

38. αναγνωρίζει την έμφαση που δίνουν οι γενικοί προσανατολισμοί στην ανάγκη για ταυτόχρονες και εκτεταμένες βελτιώσεις στη διάρθρωση και λειτουργία των αγορών εργασίας της Κοινότητας, οι οποίες θα συνοδεύουν τις μακροοικονομικές πολιτικές που αποσκοπούν σε οικονομική ανάπτυξη που θα οδηγείται από επενδύσεις και που θα ενισχύει την δυναμικότητα;

39. υποστηρίζει ένθερμα την υιοθέτηση ενεργητικών πολιτικών στην αγορά εργασίας από όλα τα κράτη μέλη, αξιοποιώντας την εμπειρία από επιτυχημένα παραδείγματα εντός της Κοινότητας;

40. συμμερίζεται την άποψη της Επιτροπής για τη μείωση του κόστους εργασίας που δεν συνδέεται με τους μισθούς, που θα μπορούσε να αντισταθμισθεί από άλλες φορολογικές μεταρρυθμίσεις;

41. συμφωνεί ότι τα σημερινά συστήματα κοινωνικής προνοίας δεν πρέπει να λειτουργούν ως αντικίνητρα για την απασχόληση, αλλά ότι πρέπει να συνεχίσουν να προσφέρουν κατάλληλο επίπεδο κοινωνικής προστασίας, ιδιαίτερα στα εργαζόμενα νοικοκυριά χαμηλού εισοδήματος;

42. συμφωνεί με την ανάγκη να αποφευχθεί η προσέγγιση του «διπλού δικτύου ασφαλείας», το οποίο σε ορισμένες χώρες όχι μόνο προστατεύει τους εργαζόμενους μέσω γενναιόδωρων συστημάτων επιδομάτων, αλλά και ταυτόχρονα υπερβαίνει το επαρκές επίπεδο προστασίας της απασχόλησης;

43. ζητεί όπως το Συμβούλιο ECOFIN» κάνει αποδεκτή τη σύσταση της Επιτροπής σχετικά με τις γενικούς προσανατολισμούς των οικονομικών πολιτικών, όπως την υποστηρίζει το Κοινοβούλιο;

44. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τα κοινοβούλια των κρατών μελών.